Пројекат немачке развојне сарадње *„Подстицање запошљавања младих“* у сарадњи са Националним удружењем “Сербиа Органика“ вас

  **ПОЗИВА**

 да се као послодавци пријавите за учешће у програму ***„Подстицање запошљавања младих“***кроз обезбеђивање места особама за обављање стручне праксе из области органске пољопривреде и прехрамбене технологије по принципима органске производње.

***Циљ*** овог програма је изградња стручних капацитета у области органске производње и прераде по принципима органске производње кроз обављање стручне праксе особа до 35 година које су завршиле или завршавају пољопривредне и/или технолошке факултете.

Обављање стручна пракса у периоду од 3 -6 месеци код послодаваца који се баве органском примарном производњом и /или прозводњом органских прерађевина биљног и/или анималног порекла као и контролом и сертификацијом органске производње ће довести до унапређења неопходних вештина и знања и јачања целокупног сектора органске производње у Србији као и до смањења незапослености стручних људских кадрова, а послодавцима омогућити унапређење пословања.

***Послодавци*** могу да буду физичка (пољопривредна газдинства) и/или правна лица

***Средства****за месечну надоконаду* особама које ће обављати стручну праксу су обезбеђена у оквиру програма у месечном износу од 20.000 динара (нето), као и трошкови превоза и доприноси за случај повреде на раду и професионалне болести. Пожељно је и да послодавци кофинансирају неки мањи део трошкова надокнада.

На основу расписаног јавног позива Сербиа Органике који је отворен  до 15.03.2018. године ће се извршити најужи одабир од 20 кандидата у складу са потребама послодаваца за одређеним профилом агронома и/или прехрамбених технолога и критеријумима који су одређени јавним позивом.

Послодавци који буду одабрани да учествују у програму ће учествовати у одабиру кандидата које ће запослити.

На основу свега горе наведеног позивамо вас да пријавите намеру за учешћем у овом програму, тако што ће те попунити пријавни формулар са упитником у прилогу и послати га путем мејла info@serbiaorganica.org  најкасније до**15.03.2018. године.**

*Чланови/ице „Сербиа Органике“ ће имати предност у одабиру послодаваца.*

***Ко је Сербиа Органика***

Национално удружење за развој органске производње „Сербиа Органика“ основано је у мају 2009. године на иницијативу Министарства пољопривреде и учесника сектора као кровна организација са циљем пружања подршке развоју органске производње на свим нивоима и промовисања органске производње у Србији. Удружујемо целокупан сектор органске пољопривреде на територији Републике Србије и стратешки смо партнер државним и иностраним институцијама у циљу усклађивања и координације развоја органске пољопривреде у Србији.

***О пројекту Подстицање запошљавања младих***

Пројекат Подстицање запошљавања младих се спроводи у оквиру Немачке развојне сарадње. Пројекат спроводи Немачка организација за међународну сарадњу (ГИЗ) у сарадњи са Министарством омладине и спорта Републике Србије као водећим партнером. Циљ пројекта је да пружи подршку младима између 15 и 35 година старости да се боље позиционирају на тржишту рада и да се лакше и брже запосле.